༁ྃ༔རྒྱ་གར་སྐད་དུ༔ཛོ་ཀི་ནི་ས་སྭ་མ་པྲ་དི་ན་མ༔བོད་སྐད་དུ༔རྣལ་འབྱོར་གྱི་དམ་ཚིག་བསྐང་བ་ཞེས་བྱ་བ༔ཆོས་སྐུ་རྡོ་རྗེ་འཆང་ཀུན་ཏུ་བཟང་པོ་ལ་ཕྱག་འཚལ་ལོ༔བཅོམ་ལྡན་འདས་ཞི་ཁྲོ་རབ་འབྱམས་ཀྱི་ཚོགས་ལ༔རྣལ་འབྱོར་པ་རྣམས་ལ་ཕྱག་འཚལ་བ་དང༔ཉམས་ཆག་བསྐང་བའི་ཆོ་ག་འགྱོད་ཚང་གི་བཤགས་པའི་རྒྱལ་པོ་འདི༔ཇི་ལྟར་བྱུང་པའི་ཁུངས་དང་གླེང་གཞི་ནི༔འདོད་ཁམས་ཀྱི་གནས་རིགས་འདི་ན༔བྲམ་ཟེ་དུང་གི་ཕྲེང་བ་ཅན་ཞེས་བྱ་བ༔གོ་ཟུ་དུང་གི་ཕྲེང་བ་གོན་པ༔རྫུ་འཕྲུལ་དང་ལྡན་པ་ཞིག་ལ༔སློབ་མ་རྒྱལ་པོའི་ཕྲུ་གུ་ཞིག་ཡོད་པ་ལ་བྲམ་ཟེ་སློབ་སྦྱོང་རྫོགས་པར་བྱས་ཏེ༔རིག་པའི་གནས་ལྔ་ལ་མཁས་པར་གྱུར་པ་དང༔རྒྱལ་པོའི་ཕྲུ་གུའི་བསམ་པ་ལ༔ངའི་གོང་ན་བྲམ་ཟེ་འདི་ལས་མ་གཏོགས་པ་གཞན་མེད་པས༔འདི་ངའི་གོང་དུ་མི་བཏང་སྙམ་སྟེ༔བྲམ་ཟེ་ལ་རྒུན་ཆུང་བླུད་ནས་ར་རོ་བ་དང༔བརྒྱལ་བ་ལ་མིག་ཁབ་ཀྱིས་བཙགས༔ལྕེ་ལྕགས་ཀྱུས་དྲངས་ཏེ་གཅད༔ལུས་ལ་རུས་སྦལ་གྱི་ཁྲག་གིས་བྱུག༔བུད་མེད་མང་པོས་ཀྱང་ལུས་བརྫིས༔སྒྱིད་མ་ཡང་གཅད་དེ་བཞག་པ་ལས༔ནང་པར་བྲམ་ཟེ་དྲན་པ་བག་ཅིག་རྙེད་ནས༔མིག་ཕྱེ་བས་ཀྱང་ལོང་ནས་མེད༔དྲུང་ན་སུ་འདུག་འབོད་པར་བྱས་པས་ཀྱང་ལྕེ་མེད༔ལང་ནས་འགྲོ་བར་བྱས་པས་ཀྱང་སྒྱིད་པ་དང༔བུད་མེད་མང་པོས་ལུས་བརྫིས་པས་མགུལ་མ་ནུས༔ལུས་རུས་སྦལ་གྱི་ཁྲག་གིས་བྱུག་པས་ཀྱང༔ཆུ་བུར་དང༔ཀོང་པ་མང་པོ་བྱུང་སྟེ༔ལུས་ཀྱང་འཁུམས༔དྲན་པ་ཡང་ཉམས་པ་སྙམ་བྱེད་དོ༔དེ་ནས་བྲམ་ཟེའི་བསམ་པ་ལ༔བདག་འདི་ལྟར་ཉོན་མོངས་པར་གྱུར་པ་འདི༔ཚེ་རབས་སྔོན་གྱི་ལས་ཀྱི་རྣམ་པར་སྨིན་པ་ཅིག་ཡིན་ནམ་འོན་ཏེ་ཕྲག་དོག་གི་དབང་གིས་ང་གོང་དུ་ཤོར་བར་དོགས་པ་ཞིག་གིས་བྱས་སམ་བརྟགས་པས༔སློབ་མ་རྒྱལ་པོའི་ཕྲུ་གུས་བྱས་པར་རིག་ནས༔བྲམ་ཟེ་དམོད་པ་བོར་བ༔རྒྱལ་པོའི་ཕྲུ་གུ་ཁྱོད་ལ་ངས་སློབ་སྦྱོངས་རྫོགས་པར་བྱས་ནས༔ང་ལ་འདི་འདྲ་བའི་ལས་ངན་པ་བྱེད་པ༔ཁྱོད་ཀྱང་སྲོག་གི་ལན་ཆགས་ཅིག་གིས་ཚེ་ཐུང་ལ༔སེམས་ཅན་ལུས་སྲུལ་པོ་ཅིག་ཏུ་སྐྱེས་ལ༔དེའི་ལུས་ལ་ཡང་མིག་མེད་པ་དང༔ལྐུགས་པ་དང༔མཛེ་དང༔ཤུ་བ་དང༔ལུས་ལ་ཤ་ཟ་མོ་སྟོང་གི་ཚང་འཆའ་བ་དང༔རྐང་པ་འཆད་པ་དང༔ཚེ་འཕོས་ནས་ཀྱང་དམྱལ་ཁམས་བཅུ་དྲུག་གི་ཁ་འཁོར་ནས་ཐར་པའི་དུས་མེད་པར་གྱུར་ལ༔ཚེ་རབས་ཐམས་ཅད་དུ་འཕགས་པའི་ཞལ་ཉི་ཟེར་ཙམ་ཡང་མི་མཐོང་ཞིང༔བྱང་ཆུབ་ཀྱི་མྱུ་གུ་སྐམ་པར་གྱུར་ཅིག༔ཅེས་དམོད་པར་བོར་བས༔བྲམ་ཟེ་ཉིད་ཀྱང་ངན་སེམས་ཀྱི་དམོད་པས༔དུར་ཁྲོད་ཀྱི་ཤ་ཟན་ཁྭ་མགོ་དཀར་པོ་ཅིག་ཏུ་སྐྱེས་སོ༔དེའི་མོད་ལ་རྒྱལ་པོའི་ཕྲུ་གུ་དེ་ཡང་ཤི་བར་གྱུར་ཏེ༔བྲམ་ཟེའི་རིགས་ལ་བུ་ལ་གདུང་བ་ཅིག་ཏུ་སྐྱེས་སོ༔བུ་འདོད་པའི་དོན་དུ་མོ་དང་ཕྱ་དང་པྲ་ལ་སོགས་པ་བྱས་ཏེ་ལན་ཆགས་ཀྱི་དབང་གིས༔དུར་ཁྲོད་ཀྱི་ཤ་ཟན་ཁྭ་མགོ་དཀར་པོ་ཅིག་ཡོད་དེ༔དེ་ཚེ་འཕོས་ནས་བུར་སྐྱེ་བར་མཐོང་ངོ༔ལོ་མང་དུ་ལོན་པ་དང༔ངང་ཐུང་ནས་བྱ་བ་མང་པོ་བསོགས་ནས་བསད་པས༔བུར་སྐྱེས་པ་ལས༔བུ་དེའི་མགོ་ལ་ལྕགས་ཀྱི་འཛེར་པ་ཅིག་སྐྱེས་ཏེ༔སྤྱི་བོ་ནས་མཆེད་པས༔ཐོད་པ་ཇི་བཞིན་ཁེབས་ཏེ༔མདངས་ཀྱང་ཤོར༔སྐྱེད་ཀྱང་མེད་དོ༔མོ་དང་དཔྱད་བྱས་པས་རིམ་གྲོས་མ་ཕན་ནོ༔ཕས་ལན་ཆགས་ཀྱི་དབང་གིས་མ་བཟོད་དེ༔དེ་ལྕེས་ལྡགས་པས་ཆུ་བུར་དུ་སོང་སྟེ༔མདངས་དང་ཡང་ལྡན་སྐྱེས་ཀྱང་ཤིན་ཏུ་ཆེ་བར་གྱུར་ཏེ༔བུ་དེའི་མིང་བྲམ་ཟེ་མིའི་ཐོད་པ་ཅན་ཞེས་བྱ་བར་གྲགས་སོ༔དེ་ནས་འཛེར་པ་ཟད་པ་དང༔ཕ་ལྕེ་བརྡོལ་ཏེ་ཤི་བར་གྱུར་ཏོ༔རང་གི་ཉེས་བྱས་དང༔བྲམ་ཟེའི་དམོད་པས་སེམས་ཅན་གྱི་ནང་ནས་ལུས་སྲུལ་པོ་གཅེར་བུ་ཅན་བྱ་བར་སྐྱེས་ནས༔ལུས་ལ་ཤ་ཟ་མོ་སྟོང་གི་ཚང་འཆའ་བ་དང༔བྱང་ཆུབ་ཀྱི་མྱུ་གུ་སྔོ་སྐམས་སུ་གྱུར་ཏེ༔འགྲོ་བ་རིགས་དྲུག་གི་ལུས་དང༔སྡུག་བསྔལ་དུས་ཅིག་ཏུ་མྱོང་ནས༔ཤིན་ཏུ་སྡུག་བསྔལ་བར་གྱུར་ཏོ༔དེ་ནས་ཕྱོགས་བཅུ་ནས༔བདེ་བར་གཤེགས་པ་རྣམས་ཀྱི་ཐུགས་ཡེ་ཤེས་ལས༔ཐུགས་རྗེ་བྱམས་པས་འགྲོ་བའི་དོན་མཛད་དེ༔བདེ་བར་གཤེགས་པ་རྣམས་ཀྱི་ཐུགས་ཀྱི་སྤྲུལ་པ་ལས་བཅོམ་ལྡན་འདས་དཔལ་ཀུན་ཏུ་བཟང་པོ་དང༔ཀུན་རིག་རྣམ་པར་སྣང་མཛད་གཉིས་སུ་སྤྲུལ་ཏེ༔ཀུན་ཏུ་བཟང་པོའི་བྱིན་བརླབས་ལས་རྡོ་རྗེ་སེམས་དཔར་སྤྲུལ༔རྣམ་པར་སྣང་མཛད་ཀྱི་བྱིན་བརླབས་ལས་ཕྱག་ན་རྡོ་རྗེར་སྤྲུལ་ནས༔ཀུན་ཏུ་བཟང་པོ་དང༔ཀུན་རིག་གིས༔རྡོ་རྗེ་སེམས་དཔའ་དང་ཕྱག་ན་རྡོ་རྗེ་ལ་བཀའ་སྩལ་པ༔འདོད་ཁམས་ཀྱི་གནས་རིགས་མ་གི་ན་སློབ་མས་སློབ་དཔོན་ལ་ཉེས་པ་བྱས་པའི་རྣམ་སྨིན་ལས༔སེམས་ཅན་ལུས་སྲུལ་པོ་གཅེར་བུ་ཅན་ཞེས་བྱ་བ་ཅིག༔སྡུག་བསྔལ་སྣ་ཚོགས་ཀྱིས་གདུངས་ནས་བྱང་ཆུབ་ཀྱི་མྱུ་གུ་སྐམ་ཏེ༔ཚེ་འཕོས་ནས་དམྱལ་ཁམས་བཅུ་དྲུག་ལས་མི་ཐར་བས༔དེ་ལས་ཁྱེད་གཉིས་ཀྱིས་བཟློག་ཅིག༔དེ་ལས་མ་བཟློག་ན་ལས་ཀྱི་རྣམ་པར་སྨིན་པ་གཞན་གྱིས་ངན་སོང་དུ་ལྷུང་བ་ནི་སླར་ཡང་ཐར་སྲིད་ཀྱི༔སློབ་དཔོན་ལ་སློབ་མས་ཉེས་པ་བྱས་པའི་རྣམ་སྨིན་ནི་ཐར་པའི་དུས་མེད་དོ༔ཅེས་བཀའ་སྩལ་པ་དང༔དེ་ནས་རྡོ་རྗེ་སེམས་དཔའ་དང༔ལག་ན་རྡོ་རྗེས་གསོལ་པ༔འདུལ་བའི་དུས་ལ་བབ་ན་བདག་གིས་ལྡོག་པའི་ཐབས་བསྟན་དུ་གསོལ་ཞེས་ཞུས་པས༔ཀུན་ཏུ་བཟང་པོས་རྡོ་རྗེ་སེམས་དཔའ་ལ་རིགས་ཀྱི་བུ་རྣལ་འབྱོར་གྱི་སྤྱི་ཁྲུས་ན་རག་དོང་སྤྲུགས༔འགྱོད་ཚང་གི་རྒྱལ་པོ་སེམས་ཅན་དེའི་རྣ་བར་སྒྲོགས་ལ༔ལུས་ངག་ཡིད་གསུམ་གྱི་སྒོ་ནས་འགྱོད་ཚང་བྱེད་དུ་ཆུག་ལ་བཟློག་ཅིག༔ཀུན་རིག་སྣང་བར་སྣང་མཛད་ཀྱིས་ལག་ན་རྡོ་རྗེ་ལ་རིགས་ཀྱི་བུ༔ཕྱི་ནང་གསང་བ་གསུམ་གྱི་དབང་རིམ་པ་བཞིན་དུ་བསྐུར་ལ་ལྡོག་ཅིག་ཅེས་བཀའ་སྩལ་པ་དང༔དེ་ནས་དཔལ་རྡོ་རྗེ་སེམས་དཔའ་དང༔ལག་ན་རྡོ་རྗེས༔བྲམ་ཟེ་མིའི་ཐོད་པ་ཅན་དང༔སེམས་ཅན་ལུས་སྲུལ་པོ་ཅན་དེ་གཉིས་ཀྱི་གན་དུ་བྱོན་ནས༔རྡོ་རྗེ་སེམས་དཔས་བཀའ་སྩལ་པ༔བྲམ་ཟེ་མིའི་ཐོད་པ་ཅན་དང༔སེམས་ཅན་ལུས་སྲུལ་པོ་ཅན་ཁྱེད་གཉིས་ཉོན་ཅིག༔སྔོན་ཚེ་རབས་ཡང་སྔ་མ་སློབ་དཔོན་དང་སློབ་མ་དམ་ཚིག་ཉམས་པ་ཡིན་པས་བསྐལ་བའི་མཐར་སྡུག་བསྔལ་ལས་མི་ཐར་བས་བཤགས་ཚང་གྱིས་ཅིག་ཅེས་བཀའ་སྩལ་པས༔བྲམ་ཟེ་མིའི་ཐོད་པ་ཅན་གྱིས་བཅོམ་ལྡན་འདས་དཔལ་རྡོ་རྗེ་སེམས་དཔའ་དང༔ཕྱག་ན་རྡོ་རྗེ་ལ་འདི་སྐད་ཅེས་གསོལ་ཏོ༔བདག་ཅག་རྣམས་ལ་ཉེས་པ་ལ་བཤགས་ཐབས་བསྟན་དུ་གསོལ༔ཅེས་གསོལ་པ་དང༔ལག་ན་རྡོ་རྗེས་རིམ་པ་བཞིན་དུ་དབང་བསྐུར་བས༔བྱང་ཆུབ་ཀྱི་མྱུ་གུ་སྔོ་སྐམ་སླར་གསོས་ཏེ༔བྲམ་ཟེ་མིའི་ཐོད་པ་ཅན་དང༔སེམས་ཅན་ལུས་སྲུལ་པོ་དང༔ཕྱོགས་བཅུའི་གསང་སྔགས་ཀྱི་སྒོར་ཞུགས་པའི་རྣལ་འབྱོར་པ་རྣམས་ཀུན་གཞི་བྱང་ཆུབ་སེམས་དང་ཕྲད་པར་བྱས་ཏེ་འབད་པས་མཇུག་རིག་འཛིན་རྣམ་པ་ལྔ་རིམ་གྱིས་བགྲོད་པར་གྱུར་ཏོ༔ཞུས་པ་དང༔གླེང་གཞིའི་ལེའུ་སྟེ་དང་པོའོ༔༔